Modelbaas-pornosaak: Hy vra meisie glo om te trouDawie de Villiers in die hof. Foto: ANA “Hy het na my ma se huis toe gekom en ons het saam geëet. Hy het vir my ma gesê hy wil met my trou, maar sy het gesê ek is te jonk. Hy het nogtans daarop aangedring,” het die vrou getuig. “Ek het vir hom ŉ briefie gegee met ons name op en dit geteken en vir hom gesê dit is die naaste wat ons aan ŉ huweliksertifikaat sal kom.” Volgens die vrou, wat toe 16 jaar oud was, was De Villiers se huweliksaanbod nie ŉ grap nie, maar die briefie wel. Jacques Pienaar, De Villiers se regsverteenwoordiger, het egter aan die vrou gesê die huweliksaanbod was ŉ grap. “Dit kon nie ŉ grap wees nie, want hy het dit soveel keer op BBM ook vir my gesê,” het die vrou getuig. Pienaar het die vrou vroeër ondervra oor ŉ beweerde voorval waar De Villiers glo sy hand onder haar rok ingedruk en haar gesoen het. Pienaar het die vrou gevra waarom sy ŉ vriendin van die beweerde voorval vertel het. “Sy [die vriendin] het vir my gesê sy het gedink De Villiers is lief vir haar en dat sy lief was vir hom, maar sy het gedink daar is iets tussen ons aan die gang omdat hy altyd vriendelik was met my en dit is waarom ek haar daarvan vertel het.” “Het jy van Dawie gehou?” het Pienaar haar hierna gevra. “Nee,” was haar antwoord. Pienaar het gevra hoe sy en De Villiers in sy kamer geëindig het. “Ek het my skoene in sy kamer gaan sit en hy het gesê ons moet op die bed sit. Ek wou nie en het net daar gestaan en dit is toe dat hy my aan my heupe vasgehou het.” Pienaar het gevra wat die vrou gedoen het toe De Villiers haar aan haar heupe vasgehou het. “Ek het net daar gestaan, ek het nie geweet wat om te doen nie.” Pienaar het gesê sy kon teruggetree het. “Ek het in daardie stadium nie geweet wat om te doen nie.” Volgens die vrou het sy en De Villiers net gesels en het hy gesê sy het ŉ mooi lyf voor hulle saam op die bed gelê het en hy glo aan haar maag gevat het. De Villiers staan tereg op 38 aanklagte van onder meer verkragting, seksuele aanranding, die besit van kinderpornografie, meineed en bedrog. Die saak duur voort. Lees alle vorige berigte oor die saak op Maroela Media.